Twee van Pta kritiek ná aanval by kitsbank | Maroela Media
Twee veiligheidswagte van die Hillcrest Boulevard-sentrum in Pretoria is in 'n ernstige toestand in die hospitaal nadat hulle Vrydagaand verskeie kere met messe gesteek is.
Chris Botha, Netcare911-woordvoerder, het gesê die mans, albei in hul dertigs, het gaan ondersoek instel ná 'n wenk dat 'n lid van die publiek by 'n kitsbank deur die verdagtes gevange gehou word.
Die aanvallers wou hê die man moet geld uit sy rekening onttrek, maar die veiligheidswagte het te vinnig op die toneel aangekom.
Die een man is drie keer in die bors gesteek, terwyl die ander man twee keer in die rug gesteek is.
Beide mans is in 'n ernstige toestand na die hospitaal gehaas.
Botha sê dit is onseker of die lid van die publiek in die voorval beseer is, maar onwaarskynlik omdat hy nie mediese behandeling ontvang het nie. Die man was nie meer op die toneel met die aankoms van die nooddienste nie, en het vermoedelik gevlug.
Die provinsiale polisie kon in dié stadium nie klarigheid oor die lid van die publiek gee nie. 'n Polisieondersoek duur voort.
Maklik om te sê dat niemand alleen in die nag moet gaan geld trek by 'n ATM nie maar soms kan jy nie anders nie. Indien jy dit moet doen, neem soveel mense saam as jy kan en probeer 'n ATM kry wat binne 'n vulstasie kafee is of naby 'n polisiestasie. Sterkte aan die veiligheidswagte wat probeer help het.
Het die lid van die publiek, vir wie se finansiele welstand die twee wagte ernstige beserings opgedoen het, gevlug??
Daar behoort onmiddelik aandag gegee te word aan die lisensiëring van messe. Die goed is nét so gevaarlik soos vuurwapens indien nie méér so nie.
Dit wys jou net as n krimineel wil kwaad doen sal hy enige voorwerp gebruik, so die MINISTER kan op hou vas haak op vuurwapen eienaars en raad gaan vra by die beroemde Mayor van New York…….hmm dit sou werk maar van bo tot onder is die regering korrup.